Source: https://www.pwc.com/hu/hu/sajtoszoba/gazdalkodj-okosan-.html
Timestamp: 2020-08-05 22:57:36+00:00

Document:
A PwC Magyarország adózási és számviteli podcastje gazdasági szakembereknek
19. rész: SAP S/4HANA - nem csupán kényszer az átállás, hanem üzleti lehetőség is
2027-ig megszünteti az SAP a régebbi ERP megoldásának támogatását. Az új rendszerre való átállás üzleti hasznot is hozhat, ha megfelelő előkészítő fázis után valósul meg. A PwC az ehhez szükséges módszertannal segíti a vállalatokat, melynek részleteiről Kőműves Kinga kérdezte Beck Attila szakértőnket.
Kövesse a Gazdálkodj okosan! podcast következő részeit is honlapunkon, iTunes-on, SoundCloud-on vagy Spotify-on
18. rész: Környezetvédelmi termékdíj
Az adóhatóság egyre szélesebb körben ellenőrzi a környezetvédelmi termékdíj fizetési kötelezettség teljesítését. A bírság mértéke 100%, így a PwC azt javasolja, hogy az érintett vállalatok belső felülvizsgálattal ellenőrizzék, hogy eleget tettek-e a kötelezettségnek. De mely adózói kör érintett és milyen termékkörre vonatkozik a "zöld adó"? A kérdésre Szalay Adrienn és Szük Balázs szakértőink válaszolnak.
17. rész: Az Európai Bíróság ítéletei a válságadókkal kapcsolatban
A koronavírus-járvány kapcsán felmerült, hogy az államnak ismét különböző szektorális, tehát egyes iparágakat terhelő adókat kellene kivetnie. Ezzel kapcsolatban ismét aktuálissá vált az Európai Bíróság közelmúltban hozott, kereskedelmi és távközlési különadókkal kapcsolatos ítélete, melyről Gombkötő Bálint és Kelemen Dániel kollégáink beszélgettek.
16. rész: Sporttámogatások a tao-előleg kiegészítési kötelezettség eltörlése után
2019 végén eltörölték a társaságiadó-előleg kiegészítési kötelezettséget. A változás hatással van a sporttámogatások rendszerére is. A részletekről Farkas Gábor kérdezte Topánka Zsolt szakértőnket.
15. rész: Adóelőleg-nyilatkozat, már online is
Első házasoknak, illetve négy gyermekes anyáknak járó adókedvezmény, családi pótlék. A tapasztalatok szerint sokan ismerik ezeket a kedvezményeket, de nem elég alaposan. Bujnóczki Beáta ezért Honyek Péter szakértőnket kérdezte, aki a legfontosabb tudnivalók mellett az elektronikus adóelőleg-nyilatkozat bevezetéséről is hasznos tudnivalókat osztott meg.
14. rész: Újdonságok az e-számlázás területén
2019-ben kettő fontos változásról érdemes beszámolni az elektronikus számlázással kapcsolatban. Az egyik, hogy egy európai uniós irányelvnek megfelelően, bizonyos ügyletek esetében Magyarországon is kötelezővé vált az e-számlázás. Míg a másik, hogy ez elektronikus megőrzés szabályainak 2018-as változása most kezd megjelenni a gyakorlatban.
A részletekről Karsai Janka kérdezte Szeőcs Kornél szakértőnket.
13. rész: Mit tartogat az áfa jövője?
Az Európai bizottság egy akciótervének részeként 2021. január elsejétől gyakorlatilag az egész távolsági értékesítés áfarendszere át fog alakulni, mivel az adózóknak egyablakos rendszeren keresztül kell majd eleget tenniük bevallási kötelezettségeiknek. Ennél is meghatározóbb, a termékértékesítés alapjait érintő változás lehet azonban a definitive VAT system bevezetése.
A részletekről Farkas Gábor kérdezte Szilágyi Bálint szakértőnket.
12. rész: Újra kell gondolni a magyar adóellenőrzési gyakorlatot
Az Európai Unió Bírósága legfrissebb magyar vonatkozású döntésének értelmében újra kell gondolni az ellenőrzési eljárások gyakorlatát, illetve szabályozási igény is felmerülhet a kérdéskörben annak érdekében, hogy az adózót ne zárják el a saját eljárásában a hatékony védelemtől.
A részletekről Kelemen Dániel kérdezte Balog Balázs szakértőnket.
11. rész: Változás az exportértékesítés adókezelésében
A magyar exportőrcégek tevékenységét is jelentős mértékben befolyásoló ítéletet hozott az Európai Bíróság 2019 nyarán a Milan Vinš ügyben. Az ítélethozatal számos kérdést vetett fel, ezért a Gazdálkodj okosan! podcast egy korábbi adásában mi is megvizsgáltuk milyen hatással lehet a magyar jogszabályokra. Mivel az azóta megjelent adócsomag megválaszolta a felmerülő kérdéseket, ezért újra elővettük a témát.
A részletekről Bujnóczki Beáta kérdezte Palkovits Barbara szakértőnket.
10. rész: Online bekötéssel kapcsolatos ellenőrzési tapasztalatok
2018-ban vezették be a számlázórendszerek online adatszolgáltatását szabályozó törvénymódosítást. A tapasztalatok alapján azonban sok számlázórendszer a mai napig nem rendelkezik azzal az alapvető, adatexportnak nevezett funkcióval, ami lehetővé tenné a jogszabálynak megfelelő működést.
2020. január 1-től ráadásul jön az online számla 2.0, ami egy új funkció mellett több változást is hoz magával.
A témáról Topánka Zsolt kérdezte Szalay Adrienn szakértőnket.
9. rész: A behajthatatlan követelések áfakövetkezményei
2020. január 1-től a társaságoknak lehetőségük nyílik a számukra ki nem fizetett követeléseikkel kapcsolatos áfa utólagos csökkentésére. A visszaigénylés folyamatáról, az ehhez szükséges előkészületekről és feltételrendszerről szól a Gazdálkodj okosan soron következő epizódja.
Szimler Gergő Palkovits Barbara szakértőnket kérdezte.
8. rész: Várható-e változás az áfatörvényben?
A magyar exportőrcégek tevékenységét is jelentős mértékben befolyásoló ítéletet hozott az Európai Bíróság a Milan Vinš ügyben. A döntés ráadásul nemcsak a jövőbeni, hanem a múltbéli ügyleteket is érintheti. Milyen dokumentáció szükséges ennek fényében ahhoz, hogy adómentesnek minősüljön a harmadik országba történő termékértékesítés?
A témáról Bujnóczki Beáta kérdezte Palkovits Barbara szakértőnket.
7. rész: Helyi iparűzési adó - milyen változásokat hozhat magával a Kúria döntése?
A helyi iparűzési adó, az adónem létezése óta magában hordozza a ráfordítások helyes kategorizálásának kockázatát. Egy friss Kúriai ítélet pedig még tovább bonyolíthatja az eddig sem mindig egyértelmű helyzetet. Milyen szereplőket érinthet a Kúria döntése? Mi minősül készterméknek és mi igénybevett szolgáltatásnak a HIPA szempontjából?
A témáról Farkas Gábor kérdezte Burján Ákost, a PwC Magyarország cégtársát.
6. rész: Közelgő határidő – változott a beszámoló közzétételének módja!
A könyvelők életében május 31. az év legfontosabb napja, a beszámoló közzététele. Idén már a vállalkozásoknak saját Cégkapuval kell rendelkezni. Milyen feladatok vannak a Cégkapuval? Milyen lehetséges adóhatósági szankciókra számíthatunk, ha mellőzzük a rendszert? Mi lesz az Ügyfélkapuval? ONYA – egy javasolt feladat május 31. után.
A témáról Szalay Adrienn kérdezte Kőmíves Krisztina szakértőnket.
5. rész: Miről szól a DAC6 irányelv és kik esnek a szabályozás hatálya alá?
A DAC 6 irányelv, mely a határon átnyúló adózási struktúrák automatikus információcseréjéről szól, 2020 január 1-től kerül hatályba. Ennek alapján az adózóknak kötelezően információt kell szolgáltatni a hatóságok irányába.
Miről szól pontosan a szabályozás? Mi alapján lehet beazonosítani azon ügyleteket, amelyek a szabályozás hatálya alá esnek? Kik számítanak közvetítőnek és miként vonatkozik rájuk a szabályozás? A témáról Román László kérdezte Gombkötő Bálint szakértőnket.
4. rész: Mi lesz az IFRS 16 szabvány hatása és milyen területeket érint?
Az IFRS 16 (bérlemények mérlegre vétele) az elmúlt három évtized legjelentősebb számviteli változását okozó szabványa. Lényege, hogy a társaságoknak az egy évnél hosszabb bérleti szerződéseiket (amelyek nem kis értékű eszközökhöz kötődnek) fel kell tüntetni mind IFRS, mind US GAP beszámolókban.
Az IFRS 16 szabványról Mészáros Ildikó kérdezte Halmosi Gábor szakértőnket.
3. rész: Utalványok, kuponok, pontgyűjtők, bónok - milyen adóvonzattal számoljunk?
2019-től jelentősen változott az utalványok áfakezelése, ugyanis egy uniós irányelvet ültettek át a magyar szabályozásba. A változás minden társaságot érint, amely utalványokat bocsát ki vagy vált be.
Mik lehetnek a szabályozás nehézségei? Hogyan egységesedett az egy-, illetve többcélú utalvány fogalma? Mit javasol kollégánk azon adózóknak, akik utalványt terveznek kibocsátani vagy beváltani? A témában Szabó Roland kérdezte Varga Szabolcs szakértőnket.
Kövesse a Gazdálkodj okosan! podcast következő részeit is honlapunkon, iTunes-on, SoundCloud-on vagy Spotify-on.
2. rész: Jelentős adókedvezmény energiahatékonyságot célzó beruházások, felújítások után
A legalább részben energiahatékonyságot célzó beruházások, felújítások is jelentős adókedvezményt vonhatnak maguk után, így ezeknek már a tervezési fázisában érdemes ezt az aspektust figyelembe venni. Az energiahatékonysági beruházások társaságiadó-kedvezményéről Topánka Zsolt szakértőnket kérdezte Farkas Gábor.
1. rész: Mi lesz veled, cafeteria?
A bér mellett adott juttatási szabályok alapvetően változtak meg 2019. január 1-jével. Míg 2018-ban 15 féle juttatási lehetőség közül választhattak a munkáltatók és a munkavállalók, ebből most már csak a SZÉP kártya maradt meg, amely változatlan feltételek mellett, nagy adókedvezménnyel adható.
Milyen kihívások elé állítja a munkáltatókat a szűkülő mozgástér és hogyan alkalmazkodhatnak ehhez a szituációhoz? Honyek Péter adószakértőnk helyzetjelentése. Kérdező: Palkovits Barbara
© 2017 - Wed Aug 05 17:36:59 UTC 2020 PwC. Minden jog fenntartva. A „PwC” kifejezés a PricewaterhouseCoopers Könyvvizsgáló Kft.-re és a PricewaterhouseCoopers Magyarország Kft.-re utal, amelyek az önálló és független jogi személyekből álló PricewaterhouseCoopers International Limited hálózatának tagja.

References: Bíróság 
 Bíróság 
 Bíróság 
 Bíróság 
 Kúria 
 Kúria